Publication: Magyar Közlöny
Issue: MK-1999-89 (Year: 1999, Number: 89)
Era: 1990-2004
Section: az 1107/1999. (X. 8.) Korm. határozathoz
Paragraph Index: 219

az 1107/1999. (X. 8.) Korm. határozathoz Energiatakarékossági és energiahatékonyság-növelési Cselekvési Program A Kormány az energiatakarékosság és energiahatékonyság-növekedés, valamint a megújuló energiahordozó hasznosítás bővítés érvényre juttatása érdekében 2010-ig szóló Cselekvési Program indítását tartja szükségesnek. A Cselekvési Program végrehajtásához biztosított központi és a bevonható külföldi támogatásokkal, valamint a támogatások által generált saját tőke-ráfordításokkal, illetve hitelekkel kell elérni 2010-ig — a rendelkezésre álló nemzetközi pénzforrások függvényében — a 75 PJ/év energiahordozó megtakarítást. A programot kétévente felül kell vizsgálni és az eredményekről a Kormánynak tájékoztatót kell benyújtani. A program változtatása a kétévenkénti felülvizsgálatok során a Kormány döntésével történik. A Cselekvési Program korlátozott indítása — az első, Kormány részére készítendő beszámoló időpontjáig — a Gazdaságfejlesztési Célelőirányzaton belül létrehozandó Energiatakarékossági Program 1,0 Mrd Ft évenkénti keretével történik. A környezetterhelési díj létrehozását követően, a díjakból származó bevételekből biztosítandó forrással a programot — a Kormány aktuális döntése függvényében — teljes körűre kell intenzifikálni.

Source: https://magyarkozlony.hu/hivatalos-lapok/e1f540bf0ff0af0ac19fd60f2c746008af7046fa/dokumentumok/c33b81ab3fc38247b8374835dc45c81acb798488/letoltes